Իհարկե, բացի առաջարկից և պահանջարկից, կրիպտոարժույթի գնի վրա ազդեցություն ունի դրա շուրջ ձևավորվող աղմուկը: Մասնավորապես, մարդիկ շուկայում առաջնորդվում են սպասումներով: Եթե նրանք սպասում են, որ կրիպտոարժույթի գինը որևէ պատճառով աճելու է, այն իսկապես աճում է, և հակառակը, բացասական սպասումների պարագայում՝ նվազում է: Նման գնային տատանում տեղի է ունենում, քանի որ գնի աճի սպասումների պարագայում վաճառողները հրաժարվում են վաճառել սպասվածից ցածր գնով, այսպիսով կրճատելով առաջարկը, իսկ գնորդները պատրաստ են գնել ավելի բարձր գնով, հետևաբար` պահանջարկը բարձր է: Նույնը ճիշտ է նաև գնի նվազման վերաբերյալ աղմուկի պարագայում: Եթե վաճառողները ցանկանում են հնարավորինս շուտ «ազատվել» արժեզրկվող ակտիվից, առաջարկը շուկայում մեծանում է, և նրանք պատրաստ են ավելի ցածր գնով լիկվիդացնել իրենց կրիպտոարժույթները: Հետևաբար կրիպտոարժույթի գինը նվազում է: